Date: 1484
Issuing place: Tallinn
Country: Viro
Language: saksa
Document type: Kaupungit, Kirjeet

Premissa salutacione &c. Erbare vnde gestrenge here, bisundere gunstige gude frunt, juwen breff an de dre gilde vnser stad vnde den gemeynen kopman gesanth, vns vorkundiget vnde ouerantwerdet, hebben den suluen in ouerlesende ok to gudermate vorstan; hebben furder dan van vns bogerende juwen gestrengeheiden dar eyn gutlik antworde weddervmme up to benalende. Erbar gestrenge here, so dan juwe erbarheit scrifftliken vormeldet, bogerende de sake tusschen dem duchtigen Wilhelm van Velde vnde den vnsen to vordregende &c., dar up juwen gestrengeheiden gutliken vogen to wetende, so wy ok mennichfolt in vorleden tyden gedan hebben, sodane gebreck, so gy woll van vnsen sendeboden vnde ok uth vnsen scrifften vorstan hebben, an den vnsen nicht is ok nicht dirfunden werden sall; se hebben syk mennichvolt vorboden vnde noch sick vorbeden vor oren borliken richteren, alsz an der ersamen raedt to Lubek, ore recht genszliken to eynem fullenkomen ende touorbliuende, men leyder, Gode irbarmet, id dar nicht to dinge mach, men mochte de sake so rechtferdigen dirkennen se worde villichte woll by den ersamen heren to Lubek vorbleuen, men aldus leyder, Gode irbarmet, nyment nu o&#x0364;rszake dar ghene is den kopman to beschedigende vnde dat syne wedder God vnde recht affhendich to makende &c. So dan furder juwe gestrengeheide scrifftliken vormelden van eynem Herbordt van der Linden g[e]nant, dede van dem irluchten heren forsten Buggesslauen, hertogen to Pomeren, myt sommigen breuen an juwe erbare gestrengeheit solle gefoget wesen vmme en in synen rechtferdigen saken to vordedingende &c., don dar juwen gestrengeheiden gutliken up to wetende, dat sodane recht vnde beueel, dat de irg[e]nante irluchte vorste van der keyserliken maiestaten uppe sodane sake to richtende gehadt hefft, van syner maiestaten wedderropen is, vnde allent, wes he in den saken gehandelt hefft vnde noch werdt, sall van vnmachte wesen, gelyck juwe erbarheit uth den breuen, dar juwe gestrengeheide mede vorsocht werden, woll dirkennende werden, dar de keyserlike maiestate deme ergnanten forsten vnde allen anderen heren vnde forsten, watterleie states de dan syn, ore hande slut in den saken nichtes to donde edder to vornigende hefft ok de sulue tribulator Herbort van der Linde van den suluen saken wegen syn recht vor deme ersamen rade to Lubek vorlopen vnde dar suluest gewunnen hebben, dar na dan noch ok de sulue sake gewunnen hebben by dem erwerdigen heren bisschop van Osell, dar he van keyserliker macht wegen vor citeret was, vnde dat recht dar suluest ok vorsmade, gelyck wy openbarliken, alsz vns des van noden is, myt vorsegelden breuen nabringen konnen. Worvmme syn wy gutliken bogerende, sodane tribulatori in synen vnrechtferdigen saken nicht willen byvallen offte sterken; hefft ok de sulue tribulator Herbort sodane sake in vorleden tyden alsz in des keysers houe vnde ok to Lubek eynem Georgius Georgii, anders Becker g[e]nant, genszliken vorkofft, so syne eghene handt vormeldet, de vnse secretarius gheseen hefft. Hir ynne juwe gestrengeheid irkennen mogen wo rechtferdigen he synem dinge nagheydt vnde aldus stede uppe moye vnde vnkost bringet. Bidden hir vmme juwe erbarheit na gebade der keyserliken maiestaten den ergnanten Herbordt wisen weddervmme in des keysers hoff, dar sodane sake rechteswyse hangen, syn recht dar suluest uppe syn schoneste tovorfolgende, dar suluest vnse procuratores de sake tusschen vns vnde em gelegen tovordedingende tor stede hebben.